als_Latn dik_Latn ron_Latn
Në Kryesinë e Kuvendit ka nisur mbledhja e Këshillit për Rregulloren, Mandatet dhe Imunitetin, i cili pritet të vendosë për kërkesën e Prokurorisë për autorizimin për arrestimin e deputetëve Tom Doshi dhe Mark Frroku.
Partia Demokratike ka kërkuar që mbledhja të jetë e hapur për mediat. Nga ana tjetër mësohet deputeti Tom Doshi nuk është paraqitur.
Përmes avokatëve të tij ai ka dërguar një raport mjekesor dhe kerkon shtyrjen e mbledhjes.
Prokuroria e Përgjithshme ka kërkuar arrestimin e dy deputetëve të parlamentit në lidhje me atë që u pagëzua në media si çështja “Doshi”.
Këshilli e mori në shqyrtim kërkesën e Prokurorisë ditën e shtunë, por më pas u vendos shtyrja e vendimit duke u lënë kohë deputetëve Doshi e Frroku që të njihen me akuzat të cilat ngrihen ndaj tyre në kërkesën e Prokurorisë së Përgjithshme.
Deputeti Tom Doshi kërkoi një javë kohë për t’u njohur me materialin e ardhur nga Prokuroria e Përgjithshme.
Para gazetarëve ai deklaroi se kërkesa për arrestim bëhet për të shpëtuar kokën e kryeprokurorit Adriatik Lalla.
Deputeti demokristian, Mark Frroku, qëndroi vetëm 17 minuta në Këshill dhe mësohet se pretendimet e tij i ka shprehur përmes dokumentave të shkruara.
Këshilli i Mandateve dhe Rregullores u drejtua nga numri 2 i Kuvendit, Vangjel Dule pasi kryeparlamentari Ilir Meta u tërhoq nga drejtimi për të shmangur konfliktin e interesit.
Këshilli i Mandateve dhe Rregullores harton raportin të cilit duhet t’ia përcjellë seancës plenare. Raporti votohet në mënyrë të fshehtë dhe kërkon shumicë të thjeshtë.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn